زلزال د لحوز 2023

ف 8 شتنبر 2023 معا 23:11 ب توقيت لمغريب، واحد الزلزال ب قوة 7 د الدرجات على سلوم ريشتر ضرب لمغريب، لي لبؤرة ديالو كانت ف اقليم لحوز، على مسافة ديال 71، 8 كيلوميطر ف الجنوب لغربي د مدينة مراكش، و تحديداً ف جماعة ايغيل ف جبال لاطلس. الزلزال حسّو بيه الناس ف مناطق خرة ف لمغريب، و تا ف جزاير، سپانيا و لبرطقيز، و نتجو عليه كتر من 2900 مقتول و كتر من 5500 مجروح، و اضرار مادية ف لمباني منها مباني تاريخية ف مراكش، اڭادير اوفلا، و جامع تينمل التاريخي لي بناوه لموحدين ف لقرن 12. هاد الزلزال كيتّعتابر اقوى زلزال داز ف التاريخ لعصري د لمغريب، و كاين غير زلزال واحد اخور معروف لي يقدر يتقارن معاه ف لقوة، هوّ زلزال د مكناس 1755 لي تقدّرات لقوة ديالو مابين 6، 5 و 7 درجة. هوّ تاني اميت زلزال ف عام 2023، بعد زلزال تركيا و سوريا، و تاني اميت زلزال ف التاريخ لعصري د لمغريب بعد زلزال اڭادير د 1960. على حساب مونضامة الصحة لعالمية، علاين 2، 8 مليون واحد ف مراكش و النواحي ديالها تاترو ب هاد لفاجعة، منهوم جوايه 100. 000 طفل. ب قرار ملكي، لحوكومة د لمغريب علنات على 3 يّام د لحداد، و تنكيس الراية. الضروف الطيكطونية. الشمال د لمغريب جا قريب من لحد مابين الصفيحة د افريقيا و الصفيحة د ؤراسيا لي كاتسمى لفلقة د التحول د لاصور و جبل الطر. اغلبية د لانشطة د الزلازل ف لمغريب مرتابطة ب هاد لفلقة، سيرتو يلا قرّبنا ل الشمال. ف 2004، واحد الزلزال ب درجة 6، 3 ضرب لحسيمة و قتل 628 واحد و جرح 926 واحد. جبال لاطلس سنسلة د الجبال لي كاتمتد ف شمال افريقيا من لمغريب ل تونس. هاد الجبال تكوّنو ف لفترة السينوزووية "Cenozoic" (فترة جيولوجية ديال دابا لي بدات هادي 66 مليون عام). اعلى قمة ف هاد الجبال جات ف لغرب ديالها، ف توبقال. النشاط الزلزالي ف لمغريب مركّز سيرتو ف الشمال و بحر لبوران. ف الجنوب د الريف، كانلقاو زلزالية محدودة و مفرّقة على لاطلس لمتوسط، لاطلس لكبير، و لاطلس الصغير. ف لاطلس الصحراوي، الزلزالية محدودة، و كاتغبر ف مرة يلا مشينا جيهت الجنوب ف الصحرا لمغريبية. قبل من هادشي، اقوى زلزال تسجل ف لمنطقة كان زلزال اڭادير د 1960 ب قوة 5، 8، لي كان قتل علاين 12000 واحد. ف 1980، واحد الزلزال ب قوة 7، 3 على سلوم ريشتر ضرب الدزاير لمجاورة و قتل 2500 واحد. الزلزال. الزلزال كيتّعتابر اقوى واحد داز ف لمغريب، لي تّعبر ب وسايل طيكنولوجية عصرية. الناس لي شهدو لحدت ڭالو بلي لهزات دامو 20 تانية. 19 دقيقة موراها كانت هزة رتيدادية ب قوة 4، 9 و ف 10 شتنبر كانت هزة خرة ب قوة 4، 5. النتائج. 2946 واحد علّاقل ماتو ف الزلزال. و على حساب وزارة الداخلية، 5674 واحد تجرحو، منهوم 1404 ف حالة خطيرة. بزاف د لوفيات طراو ف مناطق بعيدة ف اقليم لحوز، لي ماتو فيه 1643 واحد علّاقل. ف مولاي براهيم، بعض السكان وحلو تحت من لانقاض ديال الديور، و كاينين محاولات جارية ديال لانقاد ديالهوم. ف اقليم ورزازات ماتو 41 د الناس. كانو وفيات تا ف اقاليم خرين بحال ازيلال، تارودانت، شيشاوة. ف مراكش كانو 27 د لوفيات، و بزاف د لمباني تّخواو حيت السكان خرجو ل الشاريع. كاينين ديور و سوار ف لاحياء لقدام د لمدينة لي تهدّمو. ف جامع لفنا، الصمعة ديال جامع خربوش رابت و طاحت على طونوبيلات كانو حداها. جامع لكتبية تاهوّ تعرض ل اضرار على حساب بعض التقارير. عدد ديال لمباني ف لمدينة لقديمة د مراكش لي داخلة ف الليستة د ليونيسكو د الترات لعالمي، و لي كيرجعو ل لقرن 12، رابو تاهوما. وزارة الداخلية ڭالت بلي اغلبية د لاضرار طراو ف بلايص بعاد على لمناطق د السكنة. على حساب لقناة اللولة، طاحو مباني ف جبال لاطلس حدا لبؤرة د الزلزال. اغلبية د لمباني ف اسني تعرّضو ل اضرار. الضو تقطع و الطرقان تسدو ب لحجر و الصخور ف عدد د لمناطق. الناس د الرباط، كازا و الصويرة تاهوما حسو ب الزلزال بشكل قوي و بزاف منهوم نعسو ف الشاريع حيت خافو لا يجيو هزّات خرين. لمباني التاريخية. راب طرف من قصبة اݣادير اوفلا، لي عاد تصلحات ف اڭادير بسباب زلزال. جامع تينمل التاريخي لي كيرجع ل عهد لموحدين تاهوّ راب ف اغلبيتو بسباب الزلزال. جامع خربوش ف ساحة جامع لفنا تا هوّ طاحت الصمعة ديالو بشكل كامل. ردود فعل دولية. لحوكومة د لهند عرضات لمعاونة ديالها ف عمليات لانقاد. سطيفان دوجاريك، الناطق الرسمي ب سميت لامم لمتحدة، ڭال بلي لمونضامة مستاعدة تعاون لحوكومة لمغريبية ف جهودها باش تعتق لمنكوبين. عدد ديال لقادا و السياسيين عزّاو لمغاربا ف الضحايا د الزلزال بحال الرئيس د روسيا ڤلاديمير پوتين، رئيس لوزارا لهندي ناريندرا موضي، لمستشار لالماني ؤلاف شولتس، و وزير الشؤون لبرانية د لامارات. لحوكومة د لمغريب ل حد الساعة ماطلباتش معاونة من جهات برانية بشكل رسمي. لحوكومة د الطايوان ڭالت بلي "فرقة د 120 عناصر د لانقاد واجدين باش يمشيو ل لمغريب ف اي وقت". عدد د لحوكومات بحال تركيا، الدزاير، لبرطقيز، رومانيا، طايلاند، لمملكة لمتحدة، لميريكان و فرانسا عرضو لمساعدات ديالهوم. حوكومات خرين بحال ديال السويد و سپانيا عبّرو على التضامن ديالهوم. لعمدة ديال مارسيليا، بينوا پايان علن بلي غايصيفط بومبيا باش يعاونو ف عمليات لانقاد. السفارة د فرانسا ف لمغريب حلّات خط سخون ديال وحدة د لمعاونة ف هاد لازمة. رئيس لوزارا د اسرائيل بنيامين ناطانياهو و لماليك د لاردن عبد الله التاني صدرو اوامر باش يتصيفطو مساعدات ل لمغريب. لماتش د اقصائيات كاس افريقيا 2023 د لمغريب ضد ليبيريا، لي كان غادي يتّلعب ف 9 شتنبر ف اڭادير تاجل ب قرار ديال لكونفيديرالية د لكورة لافريقية. لماتش بين جمهورية لكونڭو و ڭامبيا تّلعب بشكل عادي ف مراكش ف 10 شتنبر. ليتيحاد ديال لجاميعات لؤروپية د كورة (UEFA) علن بلي جميع لماتشات د لفراقي و لمنتخبات تال 21 شتنبر غادي يبداو ب دقيقة د السكات ترحماً على الضحايا ديال الزلزال.